**Točka 11.**

**Prijedlog**

**Odluke o donošenju II. Izmjena i dopuna Detaljnog plana uređenja zone poslovne namjene K11 „Podhum“**

|  |
| --- |
| grbrh  **R E P U B L I K A H R V A T S K A**  **PRIMORSKO–GORANSKA ŽUPANIJA**  **OPĆINA JELENJE** |

KLASA:

URBROJ:

Dražice,

**Općinsko vijeće Općine Jelenje**

**n/r predsjednice Izabele Nemaz**

Na temelju članka 46. stavka 1. točke 1. Statuta Općine Jelenje („Službene novine Općine Jelenje“ broj 59/23) i članka 69. stavak 2. Poslovnika o radu Općinskog vijeća Općine Jelenje („Službene novine Općine Jelenje“ broj 59/23) podnosim Općinskom vijeću Općine Jelenje na razmatranje i donošenje **Prijedlog Odluke o donošenju II. Izmjena i dopuna Detaljnog plana uređenja zone poslovne namjene K11 „Podhum“.**

OPĆINSKI NAČELNIK

OPĆINE JELENJE

Robert Marčelja, bacc. oec.

PREDMET:

Odluka o donošenju II. Izmjena i dopuna Detaljnog plana uređenja zone poslovne namjene K11 „Podhum“

PRAVNA OSNOVA:

Zakon o prostornom uređenju („Narodne novine“ broj 153/13, 65/17, 114/18, 39/19 i 98/19)

PREDLAGATELJ: općinski načelnik Općine Jelenje

IZVJESTITELJ: Lili Bračun, dipl.ing.arh., odgovorni voditelj izrade, Planium d.o.o.

OBRAZLOŽENJE:

Odluka o donošenju Detaljnog plana uređenja zone poslovne namjene K14 „Podhum“ („Službene novine Primorsko-goranske županije“ br. 22/08, 35/09, 45/09; dalje u tekstu: Plan) donesena je 2008. godine te izmijenjena 2009. godine.

IV. izmjenama i dopunama Prostornog plana uređenja Općine Jelenje navedena zona preimenovana je u zonu poslovne namjene K11 te navedeno da se u izdvojenom građevinskom području izvan naselja gospodarske, poslovne namjene K11 Podhum gradnja i uređenje provodi temeljem prostornog plana užeg područja na snazi, naziva: Detaljni plan uređenja zone poslovne namjene K14 „Podhum“ („Službene novine Primorsko-goranske županije“ br. 22/08, 35/09, 45/09).

7. rujna 2023. zaprimljen je zahtjev društva Metalac d.o.o. za pokretanje postupka izmjena i dopuna važeće prostorno-planske dokumentacije - Detaljnog plana uređenja poslovne zone K14 Podhum. Naime, u razdoblju od donošenja Plana, prostor je dijelom priveden namjeni i koristi ga društvo Metalac d.o.o. koji je i vlasnik jedine građevine i djelatnosti u obuhvatu predmetnog Plana (k.č. 5292/5 k.o. Podhum). U svrhu proširenja djelatnosti investitor je otkupio dio k.č. 5292/1 k.o. Podhum u površini od cca. 5500m2, na kojoj planira nastaviti sa dosadašnjom djelatnošću izgradnjom još jednog pogona sa pratećim i pomoćnim sadržajima (nadstrešnice, skladišta, ugostiteljski sadržaj za prehranu djelatnika i slično prema potrebi sadržaja i uvjetima Plana). Nakon dovršenja predmetnog proširenja planiraju potrebu za zapošljavanjem novih 10 do 15 djelatnika. Važeći Plan je preko čestica u vlasništvu investitora predvidio prometnice za kojima više nema potrebe, obzirom da se radi o istoj djelatnosti i istim vlasnicima, a u međuvremenu je katastarski formirana prometnica sa istočne strane obuhvata (k.č. 5099/2 k.o. Podhum) koja omogućava planiranim sadržajima i planiranoj trafostanici na k.č. 5281 k.o. Podhum kolni pristup.

Pravna osnova za izradu Plana je Zakon o prostornom uređenju („Narodne novine“, broj 153/13, 65/17, 114/18, 39/19, 98/19, 67/23) te Prostorni plan uređenja Općine Jelenje („Službene novine Primorsko-goranske županije“, broj 40/07, 15/11, 37/12-ispravak, 38/14 i „Službene novine Općine Jelenje“, broj 20/19 – pročišćeni tekst, 58/23).

Nositelj izrade Plana je Jedinstveni upravni odjel Općine Jelenje, a odgovorna osoba za praćenje izrade plana je Pročelnica odjela.

Razlozi za izmjenu i dopunu Plana bili su usklađenje Plana sa Prostornim planom uređenja Općine Jelenje, usklađenje Plana sa interesima investitora te preispitivanje prometnog rješenja, dok je obuhvat Plana utvrđen je Prostornim planom uređenja Općine Jelenje. Trenutna situacija na terenu je nemogućnost izgradnje unutar obuhvata Plana zbog utvrđene prometne regulacije koja danas onemogućava razvoj poslovne zone K11 u navedenom obuhvatu slijedom čega izgradnja predviđena osnovnim Planom ne zadovoljava potrebe korisnika površina unutar obuhvata Plana.

Stručna rješenja za izradu Plana izradio je stručni izrađivač Plana, društvo Planium d.o.o.

Po donošenju Odluke o izradi, u skladu s člankom 90. Zakona o prostornom uređenju od javnopravnih tijela utvrđenih Odlukom o izradi zatražena je dostava zahtjeva (podaci, planske smjernice i propisani dokumenti) za potrebe izrade prostornog plana.

U skladu s člankom 66. Zakona o zaštiti okoliša Općina Jelenje je prije donošenja Odluke o izradi prethodno zatražila mišljenje na nacrt odluke o izradi o potrebi provedbe postupka ocjene, odnosno strateške procjene utjecaja na okoliš, na temelju čega je Upravni odjel za prostorno uređenje, graditeljstvo i zaštitu okoliša Primorsko-goranske županije utvrdio da za predmetne Izmjene i dopune prostornog plana nije potrebno provesti procjenu utjecaja plana na okoliš, niti ocjenu o potrebi provedbe toga postupka.

U skladu s člankom 94. Zakona o prostornom uređenju pozvana su javnopravna tijela posebnom obavijesti o javnoj raspravi za dostavu mišljenja o poštivanju zahtjeva iz članka 90. toga zakona te da su rješenja u skladu sa zahtjevima posebnih propisa i drugih dokumenata iz njihovog djelokruga. Sva mišljenja javnopravnih tijela pristigla u propisanom roku u objavi javne rasprave obrađena su u izvješću o javnoj raspravi (kao sastavnim dijelom dokumentacije o izradi Izmjena i dopuna prostornog plana).

Temeljem članka 94. Zakona o prostornom uređenju, Jedinstveni upravni odjel Općine Jelenje, kao nositelj izrade Izmjena i dopuna prostornog plana, proveo je javnu raspravu o Prijedlogu II. Izmjena i dopuna Detaljnog plana uređenja zone poslovne namjene Podhum K11.

Obavijest o javnoj raspravi objavljena je u „Novom listu“, na mrežnoj stranici Općine Jelenje, zatim na mrežnoj stranici Ministarstva prostornoga uređenja, graditeljstva i državne imovine te na oglasnoj ploči Općine Jelenje. Neposrednim pozivom javnopravnim tijelima upućena je posebna pisana obavijest. Javni uvid u Prijedlog plana trajao je od 18. srpnja do 1. kolovoza 2024. Javni uvid mogao se izvršiti u Općinskoj vijećnici Općine Jelenje u Dražicama, Dražičkih boraca 64, kao i na mrežnoj stranici Općine Jelenje: https://www.jelenje.hr/javno-izlaganje-zona-poslovne-namjene-podhum/. Javno izlaganje održano je 19. srpnja 2024. u Općinskoj vijećnici Općine Jelenje.

Primjedbe su se mogle dostaviti pisanim putem i to poštom ili elektroničkom poštom ili urudžbirati u pisarnici tijekom trajanja javne rasprave te izjavom na javnom izlaganju. U Izvješću o javnoj raspravi razmotrene su sve primjedbe zaprimljene unutar roka za dostavu primjedbi. Na usmene prijedloge i primjedbe dane tijekom javnog izlaganja je i odgovoreno. Pisanih očitavanja javnopravnih tijela u roku je pristiglo ukupno 4, dok ih je od ostalih sudionika u javnoj raspravi u roku dostavljeno 0. Na usmene prijedloge i primjedbe dane tijekom javnog izlaganja je i odgovoreno.

U skladu s člankom 102. Zakona o prostornom uređenju, odgovorni voditelj izrade u suradnji s nositeljem izrade obradio je sva mišljenja, prijedloge i primjedbe iznesene u javnoj raspravi te pripremio Izvješće o javnoj raspravi. Izvješća su objavljena na oglasnoj ploči i mrežnim stranicama Općine Jelenje te na stranicama Ministarstva prostornog uređenja, graditeljstva i državne imovine.

Općinski načelnik Općine Jelenje utvrdio je konačni prijedlog II. Izmjena i dopuna Detaljnog plana uređenja zone poslovne namjene K11 „Podhum“, Zaključkom KLASA: 350-04/23-03/1, URBROJ: 2170-20-03-01/03-24-40 od 4. prosinca 2024., a sukladno članku 105. stavak 3. Zakona o prostornom uređenju.

Temeljem članka 109. stavak 4. Zakona o prostornom uređenju, prostorni plan uređenja općine donosi općinsko vijeće.

Jedinstveni upravni odjel Općine Jelenje je, sukladno članku 106. Zakona o prostornom uređenju, prije upućivanja konačnog prijedloga izmjena i dopuna prostornog plana Općinskom vijeću Općine Jelenje na donošenje, poslao sudionicima javne rasprave pisane obavijesti o tome s obrazloženjem o razlozima neprihvaćanja, odnosno djelomičnog prihvaćanja prijedloga i primjedbi.

Slijedom svega iznesenog, upućuje se Općinskom vijeću Općine Jelenje ovaj projedlog odluke na donošenje.

Na temelju članka 109. stavak 4. Zakona o prostornom uređenju („Narodne Novine“ broj 153/13, 65/17, 114/18, 39/19 i 98/19) i članka 33. stavak 1. točka 19. Statuta Općine Jelenje („Službene novine Općine Jelenje“ broj 59/23), Općinsko vijeće Općine Jelenje na 23. sjednici održanoj dana 18. prosinca 2024. godine, donosi

**ODLUKU**

**o donošenju II. Izmjena i dopuna Detaljnog plana uređenja zone poslovne namjene K11 „Podhum“ („Službene novine Primorsko-goranske županije“ br. 22/08, 35/09, 45/09)**

**I. TEMELJNE ODREDBE**

Članak 1.

1. Donose se II. Izmjene i dopune Detaljnog plana uređenja zone poslovne namjene Podhum K11 („Službene novine Primorsko-goranske županije“ br. 22/08, 35/09, 45/09; u daljnjem tekstu: Plan) kojeg je izradila tvrtka Planium, d.o.o. iz Rijeke.
2. Obuhvat Plana određen je Prostornim planom uređenja Općine Jelenje i grafički je prikazan na svim kartografskim prikazima koji su sastavni dio Plana.

Članak 2.

Prostorni plan iz članka 1. sadržan je u elaboratu koji se sastoji od:

KNJIGA I:

A. ODREDBE ZA PROVOĐENJE

B. GRAFIČKI DIO

1. Detaljna namjena površina 1:1000

2. Prometna, telekomunikacijska i komunalna infrastrukturna mreža

2.1. Prometna mreža i telekomunikacije 1:1000

2.2. Elektroopskrbna mreža 1:1000

2.3. Vodoopskrba i odvodnja otpadnih voda 1:1000

3. Uvjeti korištenja, uređenja i zaštite površina 1:1000

4. Uvjeti gradnje 1:1000

KNJIGA II:

I - Obrazloženje

II - Mišljenja iz čl. 90., 101., 107. Zakona o prostornom uređenju (NN 153/13, 65/17, 114/18, 39/19, 98/19)

III – Izvješće o javnoj raspravi

IV – Sažetak za javnost

**II. ODREDBE ZA PROVOĐENJE**

Članak 3.

Članak 7. mijenja se i glasi:

(1) U obuhvatu Plana definiraju se sljedeće namjene:

1. Poslovna namjena (K), unutar koje se detaljnije diferencira slijedeću namjenu:

* Uslužno-trgovačka zona - K1 (građevne čestice 1 2, 3, 4) namijenjena je organizaciji manjih i srednjih kapaciteta proizvodnih, zanatskih, poslovnih, skladišnih, trgovačkih, servisnih i ugostiteljskih i zabavno rekreativnih sadržaja namjenjenih korisnicima zone. Neizgrađeni dijelovi namjenjuju se uređenju prometnih i zelenih površina.

1. Javna zelena površina (građevna čestica 5) namjenjena je ozelenjavanju površine. Do izgradnje javnog sustava odvodnje ovu površinu moguće je koristiti za smještaj privremenih uređaja za pročišćavanje fekalne kanalizacije i upojnog bunara, a sukladno mjerama zaštite Odluke o zaštiti izvorišta vode za piće u slivu izvora u Gradu Rijeci i slivu izvora u Bakarskom zaljevu. Nakon priključenja poslovne zone na javni sustav kanalizacije, uređaji se demontiraju, a teren uređuje kao zelena površina.
2. Površina ostalih komunalnih sustava namijenjena gradnji planiranih trafostanica za potrebe sadržaja u obuhvatu Plana. Planirane su dvije trafostanice na posebnim građevnim česticama (građ. čestice 6 i 7) i ostale prema potrebi unutar samih objekata.

(2) Prema Odluci o zaštiti izvorišta vode za piće u slivu izvora u Gradu Rijeci i slivu izvora u Bakarskom zaljevu ne dozvoljava se izgradnja slijedećih građevina u ovisnosti o predviđenoj namjeni:

* poljoprivredna proizvodnja, osim ekološke proizvodnje, uz primjenu dozvoljenih gnojiva i sredstava za zaštitu bilja prema važećem Zakonu o ekološkoj proizvodnji i označavanju ekoloških proizvoda,
* stočarska proizvodnja, osim za potrebe poljoprivrednog gospodarstva odnosno farmi do 20 uvjetnih grla uz provedbu mjera zaštite voda propisanih Akcijskim programom zaštite voda od onečišćenja uzrokovanog nitratima poljoprivrednog podrijetla i načela dobre poljoprivredne prakse,
* građenje svih industrijskih postrojenja,
* građenje benzinskih stanica i svih spremnika tekućeg goriva za pogon i grijanje,
* građenje trafostanica s uljnim transformatorom, osim ako zbog snage trafostanice nije moguće koristiti suhi transformator,
* građenje drugih građevina koje mogu ugroziti kakvoću podzemne vode,
* eksploatacija zemlje, pijeska, šljunka, kamena i drugih mineralnih sirovina,
* građenje reciklažnih dvorišta i pretovarnih stanica za otpad ako nije planirana provedba mjera zaštite voda.

Članak 4.

Članak 10. mijenja se i glasi:

„Uvjeti gradnje na građevnim česticama utvrđenim na kartografskom prikazu 4. definirani su tabelarnim prikazom.

|  |  |  |  |  |  |
| --- | --- | --- | --- | --- | --- |
| Broj oznaka čestice | površina čestice\* | Koeficijent izgrađenosti | max. tlocrtna izgrađenost (m2)\* | Koeficijent iskorištenosti | Bruto Izgrađenost (m2) |
| 1 | 4590 | 0,35 | 1650 | 0,70 | 3300 |
| 2 | 4930 | 0,35 | 1750 | 0,70 | 3500 |
| 3 | 8270 | 0,30 | 2500 | 0,60 | 5000 |
| 4 | 5340 | 0,35 | 1900 | 0,70 | 3800 |
| 5 (javna zelena površina) | 320 | - | - | - | - |
| 6 (trafostanica) | 110 | 0,35 | 35 | 0,35 | 35 |
| 7 (trafostanica) | 105 | 0,33 | 35 | 0,33 | 35 |
| 8 (parkiralište i prilaz) | 340 | - | - | - | - |

\*napomena: sve površine su izmjerene digitalnim putem i približne su vrijednosti; točna vrijednost dobit će se geodetskom izmjerom i parcelacijskim elaboratom;“

Članak 5.

1. U članku 11. briše se stavak (2).
2. U članku 11. postojeći stavak (3) postaje stavak (2).

Članak 6.

Članak 12. mijenja se i glasi:

„(1) Osnovna namjena građevina određena je u kartografskim prikazima br. 1 »Detaljna namjena površina« i br. 4. »Uvjeti gradnje«. Osnovna namjena može sadržavati više poslovnih građevina, koji moraju činiti funkcionalnu i arhitektonsku cjelinu, a sve u svrhu obavljanja djelatnosti.

(2) Uz osnovnu namjenu mogu se organizirati pomoćni, uredski i drugi prateći sadržaji kao samostalni ili kao sastavni dio osnovnih građevina.“

Članak 7.

U članku 13. stavak (2) mijenja se i glasi:

„(2) Sve građevine se smještaju unutar gradivog dijela građevne čestice. Površine izvan gradivog dijela koriste se kao uređene površine – zelene površine, parkirališne površine, površine za smještaj komunalnih uređaja i zbrinjavanje otpada.“

Članak 8.

U članku 15. točka završetka odredbe zamjenjuje se zarezom i dodaje slijedeći tekst:

„sukladno članku 13. ovih Odredbi. Zelene površine moraju zauzimati najmanje 15% ukupne površine građevne čestice.“

Članak 9.

U članku 22. stavak (1) navod „kartografskom prikazu br. 4. »Uvjeti gradnje«. Zamjenjuje tekstom „kartografskim prikazima br. 2.1. i 4.“.

Članak 10.

Iza članka 26. dodaje se novi članak 26a koji glasi:

„Članak 26a

Novu elektroničku komunikacijsku infrastrukturu za pružanje javne komunikacijske usluge putem elektromagnetskih valova, bez korištenja vodova, moguće je postavljanjem antenskog sustava na antenskim prihvatima na izgrađenim građevinama i rešetkastim i /ili jednocjevnim stupovima bez detaljnog definiranja lokacija, vodeći računa o mogućnostima pokrivanja tih područja radijskim signalom koji će se emitirati antenskim sustavom smještenim na antenske prihvate (zgrade i/ili stupove) uz načelo zajedničkog korištenja od strane svih operatera gdje je to moguće.“

Članak 11.

Članak 27. mijenja se i glasi:

„(1) Gradnju vodoopskrbnih cjevovoda i ostalih elemenata sustava opskrbe vodom treba izvesti u skladu s projektnom dokumentacijom „Gradnja sustava odvodnje otpadnih voda i crpne stanice, te gradnja vodovoda u sklopu podsustava Podhum PH2“ i kartografskim prikazom br. 2.2. »Vodoopskrba i odvodnja otpadnih voda«.

(2) Vodoopskrba korisnika unutar obuhvata Plana vrši se iz postojeće VS »Vojskovo« zapremine 3500 m3.“

Članak 12.

Članak 30. mijenja se i glasi:

1. Elementi sustava odvodnje otpadnih voda trebaju se izvesti u skladu s projektnom dokumentacijom „Gradnja sustava odvodnje otpadnih voda i crpne stanice, te gradnja vodovoda u sklopu podsustava Podhum PH2.
2. Planirani sustav odvodnje za područje obuhvata Plana je razdjelnog tipa. Odvodnju otpadnih sanitarnih, tehnoloških i oborinskih voda, treba provesti prema Odluci o odvodnji otpadnih voda na području aglomeracije Rijeka s odvođenjem otpadnih voda izvan II zone sanitarne zaštite.
3. Sve građevine moraju se priključiti na sustav javne odvodnje. U iznimnim slučajevima, kada je priključenje na sustav javne odvodnje otežano i zahtijeva velike materijalne troškove, otpadne vode iz građevina u vlasništvu pravnih i fizičkih osoba moguće je rješavati na vlastitom uređaju visokog stupnja pročišćavanja te pročišćene otpadne vode ponovno koristiti odnosno ispustiti neizravno u podzemne vode procjeđivanjem kroz tlo putem upojnih građevina. Pročišćene otpadne vode moguće je ispuštati samo uz prethodno detaljno utvrđivanje značajki tla i hidrogeoloških značajki područja ispusta.

Članak 13.

Članak 31. mijenja se i glasi:

„(1) Sanitarno-potrošne otpadne vode (fekalne otpadne vode od zaposlenika, korisnika), te izdvojeni najzagađeniji dio vode od pranja natkrivenih radnih i manipulativnih površina i dio tehnoloških otpadnih voda, zbrinjavati će se po izradi sustava odvodnje iz članka 30. stavak (2).

(2) Do izgradnje javnih sustava odvodnje iz članka 30. stavak (2) otpadne vode građevina s opterećenjem do 10 ES (do 2 m3/dan) iznimno je moguće zbrinjavati u nepropusnoj sabirnoj jami.

(3) Nakon izgradnje planirane javne kanalizacijske mreže, interna kanalizacijska mreža postojeće građevine mora se priključiti na javnu kanalizacijsku mrežu.“

Članak 14.

Članak 34. briše se.

Članak 15.

Članak 35. mijenja se i glasi:

„Odvodnja oborinskih voda s prometnih parkirnih i manipulativnih površina rješava se odvodnjom preko zasebne mreže i zasebnog uređaja za pročišćavanje te upojnih građevina, a sukladno mjerama zaštite Odluke o zaštiti izvorišta vode za piće u slivu izvora u Gradu Rijeci i slivu izvora u Bakarskom zaljevu.“

Članak 16.

U članku 36. briše se stavak (2).

Članak 17.

U članku 37. dodaje se novi stavak (2) koji glasi:

„(2) U kartografskom prikazu 2c trase 20 kV i NN kabela ucrtane su načelno.“

Članak 18.

1. U članku 39. stavak (1) mijenja se i glasi:

„(1) Građevinske čestice, unutar obuhvata ovog Plana, namijenjene za trafostanicu su čestice označene brojevima 6 i 7 te se trebaju izvesti prema karti 4 »Uvjeti gradnje« iz grafičkog dijela ovog Plana.“

1. U članku 39. stavak (2) se briše.
2. U članku 39. postojeće stavke (3), (4), (5) postaju stavke (2), (3), (4).

Članak 19.

U članku 43.a stavak (2) navod imena kartografskog prikaza mijenja se i glasi: „2.3. Energetski susta“.

Članak 20.

U članku 50. mijenja se numerološka oznaka stavaka:

„(1) Cjelokupni tehnološki proces pojedine djelatnosti – građevne čestice mora se organizirati u zatvorenom prostoru u sklopu građevine.

(2) Svaka djelatnost – građevna čestica koja je proizvođač tehnološkog otpada mora ga na propisan način obraditi i skladištiti. Odvoženje otpada mora biti organizirano.

(3) Korisnik svake građevne čestice obvezan je osigurati zaštitu od požara prema važećim propisima.“

Članak 21.

Članak 50.a mijenja se i glasi:

„(1) Kod projektiranja građevina na području obuhvata, priikom procjene ugroženosti od požara, u prikazu mjera zaštite od požara kao sastavnom dijelu projektne dokumentacije potrebno je primjenjivati odredbe Pravilnika o otpornosti na požar i drugim zahtjevima koje građevine moraju zadovoljiti u slučaju požara.

(2) Kod određivanja međusobne udaljenosti objekata voditi računa o požarnom opterećenju objekata, intenzitetu toplinskog zračenja kroz otvore objekta, vatrootpornosti objekta i fasadnih zidova, meteorološkim uvjetima i dr. Ako se izvode građevine s malim požarnim opterečenjem, njihova međusobna udaljenost trebala bi biti minimalno 3,0m. Ako je jedna od susjednih građevina sa srednjim ili velikim požarnim opterečenjem, međusobna sigurnosna udaljenost određuje se proračunom. Ukoliko nije moguće postići sigurnosnu udaljenost među građevinama, potrebno je predvidjeti dodatne, pojačane mjere zaštite od požara sukladno Pravilniku o otpornosti na požar i drugim zahtjevima koje građevine moraju zadovoljiti u slučaju požara.

(3) Kod projektiranja novih prometnica i mjesnih ulica ili rekonstrukcije postojećih obvezno je planiranje vatrogasnih pristupa koji imaju propisanu širinu, nagibe, okretišta, nosivost i radijuse zaokretanja, a sve u skladu s Pravilnikom o uvjetima za vatrogasne pristupe.

(4) Prilikom gradnje i rekonstrukcije vodoopskrbnih sustava obvezno je planiranje izgradnje hidratantske mreže sukladno Pravilniku o hidratantskoj mreži za gašenje požara.

(5) Za gradnju građevina i postrojenja za skladištenje i promet zapaljivih tekućina i/ili plinova, moraju se poštivati odredbe Zakona o zapaljivim tekućinama i plinovima i propisa donesenih na temelju njega.

(6) Prilikom projektiranja i gradnje natkrivenih parkirnih mjesta i garaža s korisnom površinom većom od 15 m2 primjeniti austrijske smjernice za protupožarnu zaštitu u garažama,natkrivenim parkirnim mjestima i partkirnim etažama (Austrijski institut za građevinsku tehniku (OiB) – Smjernica 2.2.),.

(7) Dosljedno se pridržavati važeće zakonske regulative i pravila tehničke prakse iz područja zaštite od požara i prijedloga tehničkih i organizacijskih mjera iz Procjene ugroženosti od požara Općine Jelenje.

(8) Temeljem Pravilnika o obveznom sadržaju i opremanju projekata građevina potrebno je izraditi prikaz svih primjenjenih mjera zaštite od požara za složenije građevine (građevine skupine 2) koji minimalno mora sadržavati odredbe kao Elaborat zaštite od požara.“

Članak 22.

U članku 51. navod „čestici br. 2“ mijenja se u „čestici br. 3“.

**III. ZAVRŠNE ODREDBE**

Članak 23.

1. Plan je izrađen u četiri (4) izvornika ovjerenih pečatom Općinskog vijeća Općine Jelenje i potpisom predsjednika Općinskog vijeća Općine Jelenje.
2. Izvornici Planova se čuvaju u pismohrani Općine Jelenje, Upravnom odjelu za prostorno uređenje, graditeljstvo i zaštitu okoliša Primorsko- goranske županije i Javnoj ustanovi Zavodu za prostorno uređenje Primorsko-goranske županije.
3. Ova Odluka stupa na snagu osmog dana od dana objave u »Službenim novinama Općine Jelenje“.

*Klasa:*

*Ur. broj:*

*Dražice,*

OPĆINSKO VIJEĆE OPĆINE JELENJE

Predsjednica **Izabela Nemaz**